ນະຄອນໂຊລ ເນັ້ນໃຫ້ເຫັນ ເຖິງຜົນດີຕ່າງໆ ຈາກການລົງທຶນ ດ້ານສະພາບແວດລ້ອມ (ວີດີໂອ ພາສາລາວ)
ເຈົ້າຄອງ​ນະຄອນຫຼວງ​ໂຊ​ລ ກ່າວ​ວ່າ ​ໂຊ​ລກຳລັງ​ດຳ​ເນີນງານ ​ເພື່ອ​ສົ່ງ​ອອກ ຄວາມຊ່ຽວຊານ ​ແລະ ​ເຕັກ​ໂນ​ໂລ​ຈີ​ຂອງ​ຕົນ ​​ໄປ​ຍັງ​ປະ​ເທດ​ອື່ນໆ ທີ່​ພວມ​ປະ​ເຊີນກັບ ບັນຫາສິ່ງ​ແວດ​ລ້ອມ.
ໃນອາທິດນີ້ ນະຄອນຫລວງຂອງເກົາຫຼີໃຕ້ ຈະເປີດໂຕ ຄວາມ ພະຍາຍາມຫຼາຍໆດ້ານຂອງຕົນ ທີ່ຈະຫລຸດຜ່ອນມົນລະພິດ ໃນອາກາດລົງ ຢ່າງຫລວງຫລາຍ ເພີ້ມສະມັດຖະພາບ ທາງ ດ້ານພະລັງງານ ແລະ ປັບປຸງສະພາບແວດລ້ອມ ໃນເຂດ ຕົວເມືອງ ຢູ່ທີ່ກອງປະຊຸມ ກ່ຽວກັບການປ່ຽນແປງຂອງດິນຟ້າ ອາກາດຄັ້ງສຳຄັນ ຜູ້ສື່ຂ່າວວີໂອເອ Brian Padden ໄດ້ໂອ້ລົມ ກັບເຈົ້າຄອງນະຄອນຫຼວງໂຊລ ກ່ຽວກັບຜົນທີ່ໄດ້ຮັບ ຈາກ ການລົງທຶນຕ່າງໆ ໃນດ້ານເຕັກໂນໂລຈີ ທີ່ສະອາດ ແລະ ໃນ ວິທີທີ່ທ່ານກຳລັງເຮັດວຽກ ຮ່ວມກັບເມືອງໃກ້ຄຽງຕ່າງໆ ເພື່ອ ປ້ອງກັນບໍ່ ໃຫ້ຂີ້ຝຸ່ນພິດ ພັດຂ້າມເຂດແດນມາ ໄຊຈະເລີນສຸກ ຈະນຳເອົາລາຍລະອຽດກ່ຽວກັບເລື່ອງນີ້ ມາສະເໜີທ່ານໃນ ອັນດັບຕໍ່ໄປ ໂຮງງານ Mapo Resource Recovery ຢູ່ໃນນະຄອນຫຼວງໂຊລ ທີ່ຫັນປ່ຽນຂີ້ເຫຍື້ອ 750 ໂຕນຕໍ່ມື້ ໃຫ້ກາຍເປັນພະລັງໄຟຟ້າ  ທີ່ທຽບເທົ່າກັບການຜະລິດນ້ຳມັນ 41,000 ຖັງ ຕໍ່ປີ ແລະ ໃຊ້ລະບົບຂອງເຄື່ອງຕອງອາກາດຕ່າງໆ ເພື່ອຕອງເອົາສ່ວນໃຫຍ່ ຂອງແກັສ ຄາບອນ ທີ່ອອກມາຈາກຂັ້ນຕອນ ໃນການເຜົາຂີ້ເຫຍື້ອ ອັນນັ້ນເປັນພຽງສ່ວນໜຶ່ງ ຂອງໂຄງການຕ່າງໆ ທີ່ໂຊລ ໄດ້ນຳມາເປີດໂຕໃຫ້ເຫັນ ຂະນະທີ່ ຕົນໄດ້ເປັນເຈົ້າພາບຈັດ ກອງປະຊຸມກ່ຽວກັບ ການປ່ຽນແປງຂອງດິນຟ້າອາກາດ ທີ່ໃຫຍ່ ທີ່ສຸດຂອງໂລກ ໃນເດືອນແລ້ວນີ້ ຊຶ່ງເພັ່ງເລັງໃສ່ລັດຖະບານ ຂອງເຂດເທດສະບານຕ່າງໆ ທ່ານ Park Won Soon ເຈົ້າຄອງນະຄອນຫຼວງໂຊລ ກ່າວວ່າ ພວກການລົງທຶນ ທີ່ເປັນ ມິດຕໍ່ສິ່ງແວດລ້ອມ ແມ່ນດີສຳຫລັບ ສະພາບແວດລ້ອມ ເສດຖະກິດ ແລະ 10 ລ້ານຄົນ ທີ່ອາໄສຢູ່ໃນນະຄອນດັ່ງກ່າວ ທ່ານ Park Won Soon ເວົ້າວ່າ ເມື່ອທົດສະວັດໜຶ່ງຜ່ານມາ ໂຄງການແມ່ນ້ຳ Cheonggye ໄດ້ຟື້ນຟູ ສາຍນ້ຳທີ່ໄຫລຜ່ານ ໂຕເມືອງ ເຮັດໃຫ້ກາຍເປັນສະຖານທີ່ທ່ອງທ່ຽວ ທັງຍັງເປັນສະຖານທີ່ ເພື່ອຫລຸດຜ່ອນ ຄວາມຮ້ອນລົງໜ້ອຍໜຶ່ງ ໃນລະດູຮ້ອນ ອາຄານເທດສະບານແບບຍຸກໃໝ່ ທີ່ປິດລ້ອມດ້ວຍແກ້ວ ທີ່ພວກນັກວິຈານກ່າວວ່າ ເບິ່ງ ຄືກັບ ຄື້ນຟອງຊູນາມິນັ້ນ ມີພວກຕົ້ນໄມ້ລຽນເປັນແຖວຕາມຝາຂອງອາຄານ ເພື່ອຜະລິດ ອອກຊີເຈັນ ສ່ວນຢູ່ເທິງເພດານ ກໍມີພວກແຜ່ນເກັບແສງອາທິດ ທີ່ຜະລິດພະລັງງານ ໃຊ້ຄືນໃໝ່ໄດ້ ແລະສູນຊັບພະຍາກອນໂຊລ ຫຼື Seoul Resource Center ສະໜອງວຽກເຮັດງານທຳ ຫລຸດສະຖານທີ່ ຝັງຂີ້ເຫຍື້ອຂອງເມືອງລົງ ແລະ ຊົດເຊີຍຄືນເງິນໃຊ້ຈ່າຍ ໃນການປະຕິບັດງານ ດ້ວຍການຂາຍສິ້ນສ່ວນຕ່າງໆ ທີ່ເກັບມາຈາກເຄື່ອງອີເລັກໂທນິກ ທີ່ເສຍຫາຍແລ້ວ ເຈົ້າຄອງນະຄອນ Park ກ່າວວ່າ ໂຊລ ແມ່ນກຳລັງດຳເນີນງານ ເພື່ອສົ່ງອອກ ຄວາມຊ່ຽວ ຊານຂອງຕົນ ແລະ ເຕັກໂນໂລຈີຕ່າງໆ ໄປຍັງປະເທດອື່ນໆ ທີ່ພວມປະເຊີນໜ້າກັບບັນຫາ ສະພາບແວດລ້ອມນັ້ນ ທ່ານ Park ເວົ້າວ່າ ເຖິງແມ່ນວ່າ ໄດ້ມີການຫລຸດຜ່ອນ ມົນລະພິດໃນທ້ອງຖິ່ນກໍຕາມ ແຕ່ມົນລະພິດທີ່ປົນກັບ ຝຸ່ນທະເລຊາຍ ແລະ ໝອກຄວັນຈາກໂຮງຈັກໂຮງງານ ມັກຈະມີຜົນກະທົບ ຕໍ່ນະຄອນ ຫຼວງໂຊລ ເວລາມີລົມພັດເຂົ້າມາ ຈາກປະເທດຈີນ ເຈົ້າຄອງນະຄອນຫຼວງໂຊລ ກ່າວວ່າ ທ່ານໄດ້ຕິດຕໍ່ໄປຍັງ 13 ເມືອງຢູ່ໃນປະເທດຈີນ ແລະ ມົງໂກເລຍ ເພື່ອຊ່ອຍເຫຼືອພວກເຂົາເຈົ້າ ຫລຸດຜ່ອນມົນລະພິດລົງ ແລະ ການເຊາະເຈື່ອນ ຢູ່ໃນຂົງເຂດດັ່ງກ່າວ ທ່ານ Park ເວົ້າວ່າ ມີຫຼາຍໆເມືອງຄືກັນກັບໂຊລ ທີ່ສາມາດເຮັດໄດ້ ເພື່ອຈຳກັດຜົນກະທົບຂອງ ການປ່ຽນແປງ ຂອງດິນຟ້າອາກາດ ແຕ່ເຈົ້າຄອງນະຄອນໂຊລ ກ່າວວ່າ ບໍ່ມີເມືອງໃດ ສາມາດເຮັດດ້ວຍ ຕົນເອງໄດ້ຕາມລຳພັງ ໃນໂລກທີ່ເຊື່ອມຕໍ່ພົວພັນກັນນີ້